ธปท.ขอแบงก์ช่วยส่งผ่านนโยบายการเงิน
ธปท.ขอความร่วมมือธนาคารพาณิชย์ส่งผ่านนโยบายการเงิน ช่วยเศรษฐกิจและเอสเอ็มอี ชี้บาทอ่อนช่วยส่งออกยามที่กำลังซื้อคู่ค้าอ่อนแอ
19 พ.ค. 2558

ธปท.ขอความร่วมมือธนาคารพาณิชย์ส่งผ่านนโยบายการเงิน ช่วยเศรษฐกิจและเอสเอ็มอี ชี้บาทอ่อนช่วยส่งออกยามที่กำลังซื้อคู่ค้าอ่อนแอ
นายประสาร ไตรรัตน์วรกุล ผู้ว่าการธนาคารแห่งประเทศไทย เปิดเผยว่าการออกหนังสือเวียนขอความร่วมมือสถาบันการเงิน ทั้งธนาคารพาณิชย์ และบริษัทที่ประกอบธุรกิจบัตรเครดิตที่มิใช่สถาบันการเงินในการให้ความช่วยเหลือลูกหนี้ผู้ประกอบธุรกิจขนาดกลางและขนาดย่อม (เอสเอ็มอี) เพราะเศรษฐกิจฟื้นตัวช้าทำให้มีผู้ประกอบการบางส่วนได้รับผลกระทบในระยะสั้น จึงขอให้สถาบันการเงินดูแลเป็นพิเศษ
ทั้งนี้ แนวทางการสนับสนุนเอสเอ็มอี ได้แนะนำเพิ่มเติมว่า สถาบันการเงินควรจะมีนโยบาย แผน หรือผลิตภัณฑ์ใดๆเพิ่มเติม เพื่อช่วยเสริมประสิทธิภาพเอสเอ็มอี  ขณะที่มาตรการขอความร่วมมือนั้น ได้เสนอแนะความช่วยเหลือมีหลายองค์ประกอบ ทั้งทางการเงินผ่านสินเชื่อ การปรับโครงสร้างหนี้ ตลอดจนดอกเบี้ย ซึ่งสถาบันการเงินมีความใกล้ชิดและรู้จักลูกค้าดี น่าจะรู้ว่าความข่วยเหลือวิธีใดที่เหมาะสมกับลูกค้าแต่ละราย
อย่างไรก็ดี ในฐานะผู้กำหนดนโยบายการเงิน จะให้มีประสิทธิผลที่ครบวงจรเข้าถึงประชาชน ต้องอาศัยความร่วมมือจากสถาบันการเงิน เพื่อส่งผ่านนโยบายการเงินเข้าถึงผู้ประกอบการและประชาชน โดยเมื่อวันนี้ (19พ.ค.) ธปท.ได้มีการแลกเปลี่ยนมุมมองเศรษฐกิจกับสมาคมธนาคารไทย และสื่อสารแนวคิดนโยบายการเงิน หารือกันว่าธนาคารพาณิชย์จะมีส่วนช่วยเพิ่มประสิทธิผลนโยบายการเงินอย่างไรบ้าง
นายประสาร กล่าวว่า ตัวเลขจีดีพีที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศในไตรมาสแรกขยายตัว 3% เมื่อเทียบกับช่วงเดียวกันของปีที่แล้ว และขยายตัว 0.3% เมื่อเทียบกับไตรมาสก่อนหน้า สอดคล้องกับมุมมองของธปท. ที่มองว่าเศรษฐกิจมีการฟื้นตัวแต่ข้ากว่าที่คาดบ้าง
"นโยบายการเงินของ ธปท.มักจะทำล่วงหน้าหลังจากประเมินแนวโน้ม เพื่อให้นโยบายการเงินมีส่วนช่วยคลี่คลายปัญหาทางเศรษฐกิจ แต่ถ้ามองในเชิงเทคนิคการเติบโตครั้งนี้มีปัจจัยแฝงจากการเปลี่ยนวิธีการคำนวณ หากใช้ฐานเดิมตัวเลขยังคงติดลบอยู่ ซึ่งการประชุมคณะกรรมการนโยบายการเงินครั้งต่อไปจะนำตัวเลขจีดีพีของสภาพัฒน์และข้อมูลเศรษฐกิจที่เกิดขึ้นใหม่มาประเมินว่านโยบายการเงินจะเป็นไปทิศทางใด" นายประสาร กล่าว
อย่างไรก็ตาม ยอมรับว่า เศรษฐกิจที่ยังชะลออยู่ มีสาเหตุสำคัญมาจากภาคการส่งออกที่ไตรมาสแรกหดตัวมากกว่า4% ซึ่งเป็นสถานการณ์ที่เกิดขึ้นทั่วโลกจากคู่ค้า โดยเฉพาะจีนที่ชะลอลง ประกอบกับราคาสินค้าเกษตรตกต่ำ ส่งผลต่อการบริโภคประชาขนฟื้นตัวช้าไปด้วย แม้จะมีการใช้จ่ายภาครัฐและการท่องเที่ยวมากขึ้น แต่ก็ไม่สามารถชดเชยได้
อย่างไรก็ดี ค่าเงินบาทที่อ่อนค่าลง ช่วยภาคการส่งออกได้บ้าง ซึ่งผู้ส่งออกมีทั้งส่วนที่แข่งขันได้เอง และบางส่วนต้องแข่งด้วยราคา โดยที่ผ่านมาการเติบโตภาคส่วออกจะสัมพันธ์กับกำลังซื้อของคู่ค้า แต่ขณะนี้กำลังซื้อของคู่ค้าถดถอย กดดันให้ผู้ส่งออกต้องแข่งขันด้วยราคา ซึ่งอัตราแลกเปลี่ยนก็เป็นปัจจัยหนึ่งที่มีผล แต่ไม่ได้การันตีว่าการส่งออกจะดี เพราะยังมีอีกหลายปัจจัย โดยนโยบายการเงืนจะพยายามดูแลไม่ให้อัตราแลกเปลี่ยนผันผวนมากเกินไป จนกระทบกับการวางแผนจอวผู้ประกอบการ